
RAPORT COMUN

asupra proiectului de Lege privind înfiinţarea posturilor de poliţie în comunele cu peste 5000 de locuitori
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au fost sesizate, spre dezbatere, în fond, în procedură obişnuită, cu proiectul de Lege privind înfiinţarea posturilor de poliţie în comunele cu peste 5000 de locuitori, trimis cu adresa nr. Pl.x 189 din 29 mai 2012 şi înregistrat cu nr. 26/131/2012, respectiv nr.32/166 din 29 mai 2012. 
Conform dispoziţiilor art.75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Consiliul Legislativ a avizat negativ  propunerea legislativă, conform avizului nr.1235 din 23.11.2011.
Senatul a adoptat propunerea legislativă în şedinţa din 21 mai 2012, în condiţiile articolului 75 alineatul (2) teza a III-a din Constituţia României.
Guvernul nu susţine adoptarea acestui proiect de lege. 


Proiectul de lege are ca obiect de reglementare înfiinţarea posturilor de poliţie în comunele cu peste 5000 de locuitori, în scopul asigurării siguranţei cetăţenilor.
În conformitate cu prevederile art. 61 şi art. 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru apărare, ordine publică şi siguranţă naţională au examinat proiectul mai sus menţionat, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege  în şedinţa din 13 iunie 2012. Membrii Comisiei pentru apărare, ordine publică şi siguranţă naţională au examinat proiectul de lege sus menţionat, în şedinţa din 14 iunie 2012.

Din numărul total de 29 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 28 deputaţi. Din numărul total de 23 membri ai Comisiei pentru apărare, ordine publică şi siguranţă naţională  au participat la dezbateri 20 deputaţi.

La dezbateri a participat, în calitate de invitat, conform prevederilor art. 54 şi 55 din Regulamentul Camerei Deputaţilor, republicat, domnul chestor principal Ioan Căbulea.

În urma examinării intervenţiei legislative şi a opiniilor exprimate de către membrii celor două comisii, s-a hotărât, cu unanimitate de voturi, respingerea propunerii legislative, din următoarele considerente:
· proiectul de Lege nu precizează sursele financiare necesare aplicării măsurilor propuse, încălcându-se astfel dispoziţia art. 138 alin. (5) din Constituţia României, republicată, care prevede că ,,Nicio cheltuială bugetară nu poate fi aprobată fără stabilirea sursei financiare’’.
· redactarea proiectului nu a fost realizată în termenii proprii unui act normativ, ceea ce determină inaplicabilitatea şi inexactitatea acestuia.

În raport de obiectul şi conţinutul său, proiectul de lege  face parte din categoria legilor ordinare.
  PREŞEDINTE,



PREŞEDINTE ,


         Bogdan Cantaragiu                   Costică Canacheu 


     SECRETAR, 


             SECRETAR,



Gheorghe Ciocan

         Ana Gheorghe

